Hovedpersonen Refr Steinsson er, relativt sett, en moderne hovedperson. De egenskapene som berømmes hos ham er ikke bare det motet og den gjennomføringsevnen som kreves for å gjennomføre sagasjangerens obligatoriske drap på sine fiender, men i like stor grad hans oppfinnsomhet, klokskap og dyktighet som treskjærer, i tillegg til andre moderne ferdigheter som å anlegge en forskansning og andre ingeniørferdigheter. Han ender til sist som kongelig lendmann i Vendsyssel. Herfra reiser han i valfart til Roma; på hjemveien dør han og begraves i et kloster i Frankrike.